
Европейският парламент,
–	като взе предвид предложението на Комисията до Парламента и до Съвета (COM(2022)0454),
–	като взе предвид член 294, параграф 2 и член 114 от Договора за функционирането на Европейския съюз, съгласно които Комисията е внесла предложението в Парламента (C9‑0308/2022),
–	като взе предвид член 294, параграф 3 от Договора за функционирането на Европейския съюз,
–	като взе предвид становището на Европейския икономически и социален комитет от 14 декември 2022 г.[footnoteRef:1], [1:  	ОВ С 100, 16.3.2023 г., стр. 101.] 

–	като взе предвид временното споразумение, одобрено от компетентната комисия съгласно член 74, параграф 4 от своя Правилник за дейността, и поетия с писмо от 20 декември 2023 г. ангажимент на представителя на Съвета за одобряване на позицията на Парламента в съответствие с член 294, параграф 4 от Договора за функционирането на Европейския съюз,
–	като взе предвид член 59 от своя Правилник за дейността,
–	като взе предвид становището на комисията по вътрешния пазар и защита на потребителите,
–	като взе предвид доклада на комисията по промишленост, изследвания и енергетика (A9-0253/2023),
1.	приема изложената по-долу позиция на първо четене;
2.	одобрява съвместното изявление на Парламента, Съвета и Комисията, приложено към настоящата резолюция, което ще бъде публикувано в серия C на Официален вестник на Европейския съюз; 
3.	приканва Комисията да се отнесе до него отново, в случай че замени своето предложение с друг текст, внесе или възнамерява да внесе съществени промени в това предложение;
4.	възлага на своя председател да предаде позицията на Парламента съответно на Съвета и на Комисията, както и на националните парламенти.

P9_TC1-COD(2022)0272
Позиция на Европейския парламент, приета на първо четене на 12 март 2024 г. с оглед на приемането на Регламент (ЕС) 2024/... на Европейския парламент и на Съвета относно хоризонтални изисквания за киберсигурност за продукти с цифрови елементи и за изменение на регламенти (ЕС) № 168/2013 и (ЕС) 2019/1020 и Директива (ЕС) 2020/1828 (Акт за киберустойчивост)
(Тъй като беше постигнато споразумение между Парламента и Съвета, позицията на Парламента съответства на окончателния законодателен акт, Регламент (ЕС) 2024/2847.)


ПРИЛОЖЕНИЕ КЪМ ЗАКОНОДАТЕЛНАТА РЕЗОЛЮЦИЯ
Съвместно политическо изявление на Европейския парламент, Съвета и Комисията относно ресурсите на ENISA по повод приемането на Регламент (ЕС) 2024/2847 на Европейския парламент и на Съвета относно хоризонтални изисквания за киберсигурност за продукти с цифрови елементи, за изменение на регламенти (ЕС) № 168/2013 и (ЕС) 2019/1020 и Директива (ЕС) 2020/1828 (Законодателен акт за киберустойчивост)
[bookmark: _GoBack]Европейският парламент и Съветът считат, че с настоящия регламент на ENISA се възлагат допълнителни задачи, които водят до допълнително работно натоварване и биха изисквали допълнителни ресурси по отношение както на експертния опит, така и на броя служители. С оглед на това, за да се даде възможност на ENISA да изпълнява ефективно задачите по настоящия регламент, Европейският парламент, Съветът и Комисията считат, че може да е необходимо да се увеличат нейните ресурси, по-специално човешките ѝ ресурси с подходящ експертен опит. Такова увеличение може да бъде предвидено в годишната процедура, свързана с щатното разписание на ENISA. Съответно Комисията, която отговаря за това да включи в проекта на общ бюджет на Съюза прогнозите, които счита за необходими за щатното разписание на ENISA, в рамките на бюджетната процедура, посочена в член 314 от ДФЕС, и в съответствие с процедурата, определена в Акта за киберсигурността, прави оценка на прогнозите за щатното разписание на ENISA, вписани за първата година след влизането в сила на настоящия регламент, от гледна точка на необходимите ресурси, по-специално човешки ресурси, за да може ENISA да изпълнява адекватно задачите си съгласно настоящия регламент.

